ธปท.แนะแบงก์เตรียมแผนรับการลดคุ้มครองเงินฝาก
ผู้ว่าการ ธปท.ระบุพร้อมดูแลไม่ให้สินเชื่อรายใหญ่กระจุกตัว และเตรียมความพร้อมธนาคารทุกแห่งให้มั่นคงรับมือการกระจายเงินฝาก
2 ก.พ. 2554

ผู้ว่าการ ธปท.ระบุพร้อมดูแลไม่ให้สินเชื่อรายใหญ่กระจุกตัว และเตรียมความพร้อมธนาคารทุกแห่งให้มั่นคงรับมือการกระจายเงินฝาก 
นายประสาร ไตรรัตน์วรกุล ผู้ว่าการ ธนาคารแห่งประเทศไทย(ธปท.) และผู้บริหาร ธปท.ได้เชิญผู้แทนจากสมาคมธนาคารไทยร่วมหารือ เมื่อเวลา 13.00น. ของวันนี้ (2ก.พ.) เพื่อชี้แจงแนวนโยบายการดำเนินงานของ ธปท. ในปี 2554 และร่วมแลกเปลี่ยนความคิดเห็นเกี่ยวกับการดำเนินงานด้านต่างๆ รวมถึงภาวะเศรษฐกิจของไทย 
นายประสาร กล่าวว่า ภาวะเศรษฐกิจไทยปี 2554 ยังมีแรงส่งจากปี 2553 ที่เศรษฐกิจขยายตัวได้ 8% จากภาคการส่งออก รวมทั้งอุปสงค์ในประเทศที่ฟื้นตัวต่อเนื่อง เมื่อประกอบกับปัจจัยสนับสนุนจากการจ้างงานและรายได้เกษตรกรที่อยู่ในระดับสูง จะสนับสนุนให้เศรษฐกิจในปี 2554 ขยายตัวได้ต่อเนื่อง 
ขณะที่ทิศทางการดำเนินนโยบายการเงิน จะทยอยปรับให้สู่ภาวะสมดุล โดยการปรับอัตราดอกเบี้ยนโยบายในปีนี้จะเป็นไปในอัตราที่เหมาะสมกับแนวโน้มเศรษฐกิจ เงินเฟ้อ โดยคณะกรรมการนโยบายการเงิน (กนง.) จะพิจารณาปรับดอกเบี้ยด้วยความระมัดระวัง 
สำหรับ แนวนโยบายการเสริมสร้างความมั่นคงแก่ระบบสถาบันการเงิน ธปท. จึงมุ่งเสริมสร้างให้ระบบสถาบันการเงินไทยมีความเข้มแข็ง ซึ่งในด้านความมั่นคง  ธปท.ดูแลให้สถาบันการเงินมีระบบการบริหารความเสี่ยงที่ดี สามารถรองรับความผันผวนของภาวะเศรษฐกิจได้  และมีการกระจายความเสี่ยงเพื่อป้องกันการกระจุกตัวของสินเชื่อรายใหญ่มากขึ้น  และการเตรียมการเพื่อรองรับการทยอยลดการคุ้มครองเงินฝากของสถาบันคุ้มครองเงินฝากอย่างราบรื่น เพราะปีนี้พ.ร.บ.คุ้มครองเงินฝากเริ่มมีผลบังคับใช้ ประชาชนอาจจะโยกเงินฝาก ฉะนั้น ธนาคารควรมีความเข้มแข็งสร้างความน่าเชื่อถือให้กับประชาชนในการฝากเงินมากขึ้น จะได้ไม่มีความวุ่นวายในการโยกเงินฝาก